钦定古今图书集成/明伦汇编/氏族典/第169卷 > 《廖用贤尚友录》 > 颜杲卿
## 钦定古今图书集成/明伦汇编/氏族典/第169卷 > 《廖用贤尚友录》 > 颜杲卿

按《唐书颜杲卿传》：“杲卿，字昕，与真卿同五世祖，以文
儒世家。父元孙，有名，垂拱间为濠州刺史。杲卿以荫
调遂州司法参军。性刚正，莅事明济。开元中，以书判
超等，吏部侍郎席豫咨嗟推伏，再以最推范阳户曹参军。安禄山闻其名，表为营田判官，假常山太守。禄
山反，杲卿及长史袁履谦谒于道，赐杲卿紫袍，履谦”
绯袍，令与假子李钦凑以兵七千屯土门。杲卿指所
赐衣谓履谦曰：“与公何为著此？”履谦悟，乃与真定令
贾深、内丘令张通幽定谋图贼。杲卿入，称疾不视事，
使子泉明往返计议，阴结太原尹王承业为应，使平
卢节度副使贾循取幽州。谋泄，禄山杀循，以向润客、
牛廷玠守。杲卿阳不事事，委政履谦，潜召处士权涣、
郭仲邕定策。时真卿在平原，遣甥卢逖至常山，约起
兵断贼北道。杲卿大喜，以为兵掎角，可挫贼西锋，乃
矫贼命召钦凑计事。钦凑夜还，杲卿辞城门不可，夜
开，舍之外邮，使履谦及参军冯虔、郡豪翟万德等数
人饮劳，既醉，斩之，并杀其将潘惟慎。先是，禄山遣将
高邈召兵范阳，未还，杲卿使槁城尉崔安石图之。邈
至满城，安石绐，以置酒缚之，而贼将何千年自赵来
虔亦执之。杲卿乃遣万德深、通幽、传钦凑首械两贼
送京师。元宗拜杲卿卫尉卿、兼御史中丞，履谦常山
太守，深司马。禄山使史思明攻常山，蔡希德自怀会
师。不涉旬，贼急攻城，兵少，未及为守计。昼夜战并竭，
粮矢尽，六日而陷。与履谦同执贼，胁使降，不应，取少
子季明加刃颈。上曰：“降我当活”，而子杲卿不答，遂并
卢逖杀之。杲卿至洛阳，禄山怒曰：“吾擢汝太守，何所
负而反？”杲卿瞋目骂曰：“汝营州牧羊羯奴耳，窃荷恩
宠天子，负汝何事，而乃反乎？我世唐臣，守忠义，恨不
斩汝以谢上，乃从尔反耶？”禄山不胜忿，缚之天津桥
柱。节解，以肉啖之，詈不绝。贼钩断其舌，杲卿含胡而
绝，年六十五。履谦既断手足，何千年弟适在旁，咀血
喷其面，贼脔之，见者垂泣，杲卿宗子近属皆被害。干
元初，赠杲卿太子太保，谥曰忠节。建中中，又赠司徒。